
Beberapa hari yang lalu, saya terbaca sebuah buku dalam bahasa melayu yang baru 
diterbitkan dengan tajuk “Salafiyah Wahabiyah: Suatu Penilaian”. Amat mengejutkan 
saya, apabila buku ini penuh dengan penyelewengan fakta dan fitnah terhadap Syeikh al- 
Islam Ibn Taimiyyah r. h. dan para ulama yang lain. Maka saya merasa terpanggil untuk 
membuat sedikit ulasan ringkas mengenai buku yang sarat dengan penipuan fakta itu. 
Tujuan saya di sini, bukan untuk mempertahankan salafi atau wahabi, kerana itu 
bukanlah suatu topik utama. Setiap aliran boleh dikritik ataupun dipuji, namun mestilah 
berdasarkan batas-batas amanah ilmu dan adil dalam hukuman, seperti yang dituntut oleh 
al-Quran. Al-Imam Ibn Taimiyyah bukanlah seorang yang maksum seperti seorang rasul, 
sehingga tiada sebarang kesilapan fakta. Dia seperti imam-imam lain juga, ada 
pendapatnya yang kuat dan ada yang lemah. Namun penulis buku tersebut telah 
menjadikan cacian, penghinaan, fitnah dan pembohongan fakta sebagai metodologi 
penulisannya. Ini adalah sesuatu menyanggahi ajaran Islam yang suci dan bersih. 


Penulis buku ini mengaku beliau adalah pengikut Hasan bin 'Ali al-Saqqaf dari Jordan. 
Perkataan al-Saqqaf pada namanya bererti beliau berasal dari keluarga tersebut. Di 
Malaysia keluarga ini di sebut sebagai Assagoff. Hasan al-Saqqaf yang menjadi guru 
penulis berkenan, di kalangan yang mengenalinya menyatakan dia seorang agak pro- 
syiah. Sepertimana ada di kalangan rumpun tersebut di Malaysia, yang berpegang kepada 
Syi'ah. Beliau cuba menonjolkan diri bahawa beliau seorang ahli Sunnah dan bermazhab 
al-Imam al-Syafi'i. Dalam masa yang sama beliau selalu menghentam secara lisan para 
sahabah yang terlibat dalam peperangan menentang Saidina 'Ali. Sementara dalam 
bukunya, Sahih Sifat Salat al-Nabi beliau menyebut: “Maka jelas bahawa hadith (kamu 
tidak akan sesat selagi kamu berpegang dengan) “kitab Allah dan kaum keluargaku (Nabi 
s.a.w.)” itulah yang sahih lagi thabit di dalam Sahih Muslim, adapun lafaz (berpegang) 
dengan kitab Allah dan sunnahku” adalah batil dari segi sanad dan tidak sahih. Maka 
hendaklah para khatib, penceramah dan imam meninggalkan lafaz ini..” (m.s. 294, 
cetakan: Dar al-Imam al-Nawawi, Jordan) Dalam buku Salafiyyah Wahabiyyah, 
penulisnya mencatitkan nasihat gurunya itu, dengan katanya: “Aku berpesan kepada 
engkau agar beriltizam dengan jalan ahli al-Haq dan Ahli Bait (kaum keluarga)”(m.s. 
ijazah am). Hasan al-Saqqaf juga memarahi Ibn Taimiyyah kerana menyatakan para 
ulama sepakat bahawa Saidina Abu Bakar dan 'Umar lebih afdal daripada Saidina 'Ali. 
Muridnya yang menulis buku ini turut membuat bantahan yang sama dalam buku tersebut 
(lihat m.s. 111). 


Oleh kerana di dalam Ahli Sunnah, Ibn Taimiyyah adalah tokoh yang paling hebat 
mempertahankan aqidah ahli sunnah dan menyerang hujah-hujah Syi'ah, maka cara 
terbaik untuk mempertahankan Syi'ah ialah dengan menghentam habis-habisan Ibn 


Taimiyyah. Hentaman itu pula akan dilihat lebih mantap dengan menggunakan nama ahli 
sunnah itu sendiri. Ini dengan cara diselewengkan fakta-fakta ulama, membuat 
pengkhianat ilmiah dan membohongi pembaca yang tidak mampu membuat 
penyelidikan. Tokoh pendakwah Islam yang terkenal di kurun ini, Maulana Abu al-Hasan 
'Ah al-Nadwi berkata dalam bukunya yang ditulis khas mengenai sejarah perjuangan Ibn 
Taimiyyah sebagai tokoh pemikir dan dakwah yang terbilang, bertajuk “Al-Hafiz Ahmad 
bin Taimiyyah:”Sesungguhnya al-Imam Ibn Taimiyyah telah bangkit menjawab Syi'ah 
dalam banyak tempat dalam buku-bukunya. Dia telah benar-benar menunaikan 
tanggungjawab dengan kuatnya mempertahankan sunnah, aqidah ahli sunnah, al-khulafa 
al-rasyidin dan para sahabah yang mulia r. a. Di samping itu dia mengkhususkan 
menjawab Syi'ah dalam sebuah kitab khas, dinamakan “Minhaj al-Sunnah al- 
Nabawiyyah fi Naqd Kalam al-Syi'ah wa al-Qadariyyah” (ertinya: Jalan Sunnah Nabi 
dalam menolak pendapat Syi'ah dan Qadariyyah) (m. s. 213 cetakan Dar al-Qalam, 
Kuwait). 


Maka kita akan dapati Hasan al-Saqqaf begitu marah kepada buku ini. Namun beliau 
mempertikaikan dengan caranya yang seolah-olah membela ahli sunnah. Dalam buku 
“Salafiyyah Wahabiyyah”, penulisnya juga menghentam kitab Ibn Taimiyyah tersebut 
berkali-kali sebagai mengikut jejak langkah gurunya itu dengan tuduhan sesat dan 
seumpamanya. 


Kata Maulana Abu al-Hasan al-Nadwi lagi: “Sesiapa yang ingin melihat lautan ilmu Ibn 
Taimiyyah, keluasan pandangannya, penguasaannya, kekuatan hafalannya, ingatannya 
terhadap masalah-masalah (yang di bahaskan), kematangannya, ketelitiannya, 
kebijaksaannya dan kegemilauannya, maka bacalah kitab tersebut (Minhaj al-Sunnah al- 
Nabawiyyah fi Naqd Kalam al-Syi'ah wa al-Qadariyyah)”” 

(m.s. 215) 


Cubalah lihat perbezaan dan bandingkan antara dua sikap, Maulana Abu al-Hasan 'Ah al- 
Nadwi r.h. seorang tokoh umat dan alim yang dikagumi. Sementara yang seorang lagi 
seorang yang mengaku ahli-sunnah, namun menyembunyikan racun Syi'ahnya. Ini 
diikuti oleh murid melayunya yang menulis buku Salafiyah Wahabiyah. Saya meyakini 
penulis buku tersebut tidak membuat sebarang kajian melainkan menceduk sepenuhnya 
dari gurunya itu. Malangnya, pengkhianatan ilmu jelas telah berlaku. Pengkhianatan yang 
diwarisi dari sikap para penulis yang terikut-ikut dengan rentak orientalis dan tokoh- 
tokoh Syi'ah. Saya akan perlihatkan contoh-contohnya untuk para pembaca secara 
ringkas. 


Pada muka surat 70-76, beliau menyenaraikan pertentangan pendapat para imam-imam 
ahli sunnah dengan Ibn Taimiyyah. Lalu beliau memetik nas-nas para imam berkenaan 
yang bukan ditujukan kepada Ibn Taimiyyah. Antaranya, al-Imam al-Nawawi yang 
meninggal pada tahun 676 hijrah, sedangkan Ibn Taimiyyah lahir pada tahun 661 hijrah. 


Beliau tidak mengenali Ibn Taimiyyah. Begitu al-Imam Ibn al-Jauzi yang meningga pada 
tahun 598 hijrah. Beliau juga meletakkan tajuk “Percanggahan pendapat Ibn Taimiyyah 
dengan Imam al-Hafiz al-Sayuti”(m.s. 75). Kemudian beliau memetik nas al-Sayuti yang 
tiada kena mengena dengan Ibn Taimiyyah. Dengan cara ini pembaca akan menyangka 
al-Imam Sayuti (meninggal 911 hijrah) dalam hayatnya tidak sukakan Ibn Taimiyyah. 
Sedang al-Imam Sayuti memasukkan Ibn Taimiyyah dalam senarai huffaz hadith (para 
hafiz hadith), dalam kitabnya Tabaqat al-Huffaz, al-Imam Sayuti yang bermazhab Syafi’i 
itu memperkenalkan Ibn Taimiyyah seperti berikut: “Ibn Taimiyyah, seorang syaikh, 
imam, al-'allamah (sangat alim) hafiz, seorang yang kritis, faqih, mujtahid, seorang 
penafsir al-Quran yang mahir, Syaikh al-Islam, lambang golongan zuhud, sangat sedikit 
sepertinya di zaman ini,. .salah seorang tokoh terbilang., memberi perhatian dalam bidang 
hadith, memetik dan menapisnya, pakar dalam ilmu rijal (para perawi), 'illal hadith 
(kecacatan tersembunyi hadith) juga fiqh hadith, ilmu-ilmu Islam, ilmu kalam dan lain- 
lain. Dia daripada lautan ilmu, daripada cendikiawan yang terbilang, golongan zuhud dan 
tokoh-tokoh yang tiada tandingan..” (m.s. 516, cetakan Maktabah Wahbah, Mesir). 
Demikian juga penulis Salafiyah Wahabiyah, meletakkan tajuk “Pencanggahan Pendapat 
Ibn Taimiyyah dengan Imam al-Zarqani” (m.s. 76). Beliau memetik ungkapan al-Zarqani 
yang tiada kena mengena dengan Ibn Taimiyyah daripada kitab Manahil al-'Urfan). 
Beliau cuba menggambarkan pertentangan yang sebenarnya tidak wujud, sebaliknya 
dalam kitab itu sendiri al-Zarqani, banyak memetik pendapat Ibn Taimiyyah dengan 
hormatnya. Antaranya di bawah tajuk Fawaid ma’rifah asbab al-Nuzul (faedah-faedah 
mengenali sebab-sebab turun ayat al-Quran), beliau menyatakan: “Faedah yang kedua: 
membantu memahami ayat dan menolak kekeliruan, sehingga kata al-Wahidi: “Tidak 
mungkin dapat diketahui tafsir ayat, tanpa meneliti kisah dan sebab turunnya. Kata Ibn 
Taimiyyah: “Mengetahui sebab nuzul, membantu memahami ayat, kerana sesungguhnya 
ilmu mengenai sebab, menatijahkan ilmu mengenai apa yang disebabkan” (rujukan: 
Manahil al-'Urfan, jilid 1, m.s. 109, cetakan: Dar al-Fikr, Beirut). Betapa ternyata 
pembohongan terhadap para ulama dan pengkhianatan terhadap ilmu. 


Lebih dahsyat daripada itu, pembohongan dalam muka surat 127 terhadap al-Imam Hajar 
al-' Asqalani, sehingga menggambarkan seolah-seolah Al-Hafiz Ibn Hajar al-' Asqalani 
(meninggal 852H) mempertikaikan 'aqidah Ibn Taimiyah. Penulis Salafiyah Wahabiyah 
tersebut menyelewengkan terjemahan seperti berikut: “para ulama telah menggelarkan 
Ibn Taimiyyah dengan tajsim berdasarkan apa yang telah beliau tulis., Ibn Hajar 
menambah lagi: “dia dihukum dengan munafiq kerana perkataannya terhadap Saidina 
'Ali”. 


Saya tidak pasti, apakah beliau tidak dapat memaha mi bahasa 'arab, atau sengaja 
melakukan pengkhianatan. Sebenarnya, terjemahannya sepatut begini: “Orang ramai 
telah berbeza pendapat mengenainya kepada beberapa golongan, di kalangan mereka, ada 
yang mengaitkannya dengan tajsim. . .di kalangan ada yang mengaitkannya dengan 
nifaq.”. Kemudian Ibn Hajar meneruskan ceritakan mengenaikan fitnah yang dikenakan 
kepada Ibn Taimiyah itu, sehingga beliau menyebut: ’Tbn Taimiyyah terus dipenjara 
sehingga kembali ke rahmat Allah. Kepada Allah juga kembali segala urusan. Dia 


memerhatikan mereka yang khianat dan apa yang disembunyikan di dalam dada. Hari 
kematian Ibn Taimiyyah itu menjadi bukti, manusia memenuhi jalan menyambut 
jenazahnya, orang Islam datang dari serata pelusuk. Mereka mengambil keberkatan 
dengan menghadiri jenazahnya, pada hari yang ditegakkan bukti, mereka semua ingin 
memegang kerandanya sehingga patah kayunya” (rujukan: al-Durar al-Kaminah, jilidi, 
m.s.155, cetakan: Dar al-Turath al-'Arabi, Beirut). Lihatlah niat buruk penulis untuk 
menipu para pembaca yang tidak mengetahui bahasa arab. 


Penulis Salafiyah Wahabiyah, juga cuba membohongi pembaca dengan menggambarkan 
seolah-olah al-Imam al-Zahabi (meninggal 848 hijrah), yang juga salah seorang murid 
utama Ibn Taimiyyah, mempertikaikan Ibn Taimiyyah, demikian juga al-Imam al-Subki 
yang hidup di zaman itu, yang menjadi murid kepada al-Zahabi. Beliau menyembunyikan 
apa yang al-Hafiz Ibn Hajar al-'Asqalani sebut dalam kitabnya di atas, al-Durar al- 
Kaminah. Sebenarnya al-Hafiz Ibn Hajar al-'Asqalani, selepas mencerita sejarah 
kewafatan Ibn Taimiyyah, memetik ucapan al-Imam al-Zahabi yang memuji-muji 
gurunya Ibn Taimiyyah, sehingga kata Ibn Hajar: “Al-Zahabi telah menulis surat kepada 
al-Subki, lantas memarahinya di atas perkataannya terhadap Ibn Taimiyyah. Al-Subki 
menjawabnya, antara j awapannya: "Adapun apa yang tuan katakan mengenai al-Syeikh 
Taqiyuddin (Ibn Taimiyyah), maka hamba ini (saya) telah pun pasti ketinggian 
kemampuannya, limpahan dan keluasan lautan ilmunya dalam naql (al-quran dan al- 
Sunnah) dan akal, kehebatan kebijaksanaan dan ijtihadnya, juga dia mencapai 
kesemuanya itu lebih dari yang disifatkan. Hamba ini (saya) sentiasa akan mengakuinya. 
Nilaiannya (Ibn Taimiyyah) pada diri ini, lebih besar dan mulia dari segalanya. Dengan 
apa yang telah Allah himpunkan padanya dari sifat zuhud, warak, kuat beragama, 
membela dan menegakkan agama kebenaran semata-mata kerana Allah. Dia melalui 
perjalanan ulama salaf dengan sepenuhnya, sangat asing orang sepertinya pada zaman ini 
bahkan di mana-mana zaman pun”. Sehinggalah Ibn Hajar menyebut: “Ibn Taimiyyah 
imam kepada semua para imam, keberkatan umat, yang sangat alim di kalangan ulama, 
pewaris para anbiya..” sehinggalah beliau megelarnya sebagai “Syeikh al-Islam”. (jilid 1, 
m.s. 158-159). Bahkan al-Zahabi menyenaraikan gurunya itu di dalam kitabnya Tazkirah 
al-Huffaz yang dikhaskan untuk para hafiz dalam hadith. Beliau memuji Ibn Taimiyyah 
dengan pujian yang sangat hebat juga menggelarnya dengan gelaran Syeikh al-Islam, 
antara katanya: “Ibn Taimiyyah: seorang syeikh, imam, al-'allamah (sangat alim), al- 
hafiz (dalam hadith), seorang yang kritis, mujtahid, penafsir (al-Quran) yang mahir, 
beliau adalah Syeikh al-Islam. . . .dari lautan ilmu, dari para cendikiawan yang terbilang, 
dari golongan zuhud yang sukar dicari, dari tokoh-tokoh yang berani dan pemurah lagi 
mulia, dipuji oleh penyokong dan penentang” (jilid 4, m.s. 1496, cetakan Haidar Abad, 
India) 


Demikian cara pembohongan dan penyembunyian fakta dalam buku Salafiyah 
Wahabiyah tersebut. Bahkan penulisnya meniru lagak gurunya, mempersendakan sesiapa 
yang menamakan Ibn Taimiyyah dengan Syeikh al Islam. Kemudian mengkhianati fakta 
dengan memutar belitkan tulis-tulis tokoh ulama. Perbuatan ini bukan sekadar memfitnah 
Ibn Taimiyyah, tetapi memfitnah sekelian ulama yang lain. Inilah suatu sikap yang 


diwarisi dari Syi'ah dan ianya sangat buruk. 

Lihat lagi dalam muka surat 132 danke atas, buku penulis buku ini cuba menggambarkan 
seolah-seolah, al-Syeikh Muhammad Abu Zahrah r.h. juga tidak menyukai Ibn 
Taimiyyah berdasarkan kitabnya Tarikh al-Mazahib al-Islamiyyah. Sebenarnya sesiapa 
yang membaca buku tersebut akan melihat bagaimana Muhammad Abu Zahrah memuji 
dan membela Ibn Taimiyyah. Bahkan Muhammad Abu Zahrah menulis buku khas 
dengan tajuk “Al-Imam Ibn Taimiyyah”, membela dan memuji sejarah peijuangannya. 
Maka jelas, ini adalah satu pembohongan terhadap al-Syeikh Abu Zahrah, yang 
merupakan tokoh fekah besar di zaman kita ini. Lihatlah petikan sebenar daripada kitab 
Tarikh al-Mazahib al-Islamiyyah, kata Syeikh Muhammad Abu Zahrah ketika selesai 
menceritakan sejarah Ibn Taimiyyah: ”Demikian itu kita lihat pendirian Ibn Taimiyyah 
terhadap al-Nasir (pemerintah di zamannya) sama seperti pendirian (al-Imam) Izzu al-Din 
'Abd al-Salam dan Muhyi al-Din al-Nawawi (al-Imam Nawawi). Maka berterusanlah 
rangkaian para ulama yang membela Islam. Bahkan Ibn Taimiyyah melebihi mereka 
berdua kerana dia menghunuskan pedang di medan jihad. Dia telah diberi ujian dengan 
sebab pandangan-pandangannya dalam agama. Dia meninggal dalam keadaan Allah 
meredhainya, dalam penjara yang sempit, semoga Allah meredhai dan memuliakan 
tempat tinggalnya (syurga) dan mengurnianya sebaik-baik balasan di atas sumbangannya 
kepada ilmu dan Islam” ( rujukan: Tarikh al-Mzahib al-Islamiyyah, m.s. 648, cetakan Dar 
al-Fikr al-' Arabi, Mesir) 

Adapun Zahid al-Khauthari (meninggal 1371 H), yang lahir di Istanbul, memang tidak 
menyukai Ibn Taimiyyah. Tetapi itu semua bukan satu hujah yang diterima sebagai bukti 
Ibn Taimiyyah tertolak. Untuk menjawab al-Kauthari ini, lihatlah apa kata anak muridnya 
yang utama, seorang muhaqqiq yang dihormati di kurun ini, iaitu, al-Syeikh 'Abd al- 
Fattah Abu Ghuddah r.h.: “Bukti yang kuat (bahawa aku tidak membenci Ibn Taimiyyah 
dan Ibn al-Qayyim) ialah aku telah penuhi kitab-kitabku dan ulasan-ulasanku dengan 
pendapat-pendapat Syeikh al-Islam Ibn Taimiyyah dan al-Imam Ibn Qayyim-semoga 
Allah merahmati keduanya-. Aku telah berkhidmat untuk kitab-kitab al-Imam Ibn al- 
Qayyim dengan menyebar dan mentahqiqkannya, -seperti yang telah disebutkan-. Aku 
juga telah menyokong dan membela mereka berdua. Aku menyebut mereka dengan 
penuh sanjungan dan hormat pada berpuluh-puluh tempat di dalam kitab-kitabku. 
Sepertimana yang jelas sebelum ini tanpa sebarang keraguan lagi. Adapun al-Syeikh al- 
Khauthari r.h., semoga Allah mengampuni kita dan juga dia, tidak menyukai kedua imam 
ini. Itu adalah pandangan dan ijtihadnya. Sekiranya aku ini berpegang dengan setiap yang 
dia kata, tentu aku juga akan tidak menyukai kedua mereka (Syeikh al-Islam Ibn 
Taimiyah dan al-Imam Ibn al-Qayyim) lalu mengikuti sikapnya terhadap mereka berdua 
-Allah rahmati keduanya. Namun apa yang berlaku membuktikan sebaliknya. ...” 
Sehingga katanya “.. segala puji bagi Allah yang telah mengumiakanku dapat 
membezakan antara yang pendapat yang boleh diterima dan ditolak. Aku akan mengakui 
apa yang aku lihat benar berdasarkan kefahamanku, sekalipun ianya datang dari seorang 
yang rendah kedudukannya. Aku akan tinggalkan apa yang aku dapati menjauhi 
kebenaran, sekalipun ianya datang dari tokoh yang lebih besar dari al-Kauthari, yang 
terdiri daripada para ulama yang masyhur. Sekalipun aku seorang pengikut, segala puji 
bagi Allah di atas kumiaannya, namun tiada seorang pun yang mengikut segala-galanya, 


melainkan dia seorang yang ta'asub ataupun seorang yang bodoh” (rujukan: Imdad al- 
Fattah, bi Asanid wa Marwiyat al-Syeikh ' Abd al-Fattah, m.s. 657, cetakan: Maktabah al- 
Imam al-Syafi’i, Riyadh). 

Apa yang dinyatakan itu terbukti dalam banyak tempat di dalam penulisan al-Syeikh 
'Abd al-Fattah Abu Ghuddah ini, antaranya, ketika mentahqiq (mengulas) kitab Qawa'id 
fi 'Ulum al-Hadith oleh Zafar Ahmad al-Uthmani al-Tahanawi. Apabila beliau mendapati 
ada perkataan yang kurang tepat kepada Syeikh al-Islam Ibn Taimiyyah, al-Syeikh Abu 
Ghuddah menulis surat kepada al-Tahanawi, dan menegurnya. Al-Tahanawi menjawab 
surat itu dengan katanya: “Aku pernah menyuruh seorang sahabatku untuk memadamkan 
ungkapan tersebut yang berkait dengan al Imam Ibn Tamiyyah r. h., tetapi dia terlupa, dan 
syaitan melupakan aku untuk mengingatkannya. Kamu semua padamkanlah ungkapan itu 
dan tulis pada nota kakinya: “Sesungguhnya penulis telah menarik balik ungkapan 
tersebut, itu adalah dari kegelinciran penanya, dia telah beristighfar dan bertaubat kepada 
Allah mengenai adab yang buruk terhadap para imam Islam, antaranya al-Imam Ibn 
Taimiyyah al-Harrani, Syeikh al-Islam, semoga Allah merahmatinya serta 
memasukkannya dan kita juga ke dalam Dar al-Salam (syurga)”. (m.s. 442, cetakan Dar 
al-Salam, Kaherah) 


Lihatlah akhlak para ulama yang baik ini Malang sekali jika sesorang yang bukan murid 
besar al-Khauthari, tiba-tiba melebihi sikap yang diambil oleh Al-Syeikh 'Abd al-Fattah 
Abu Ghuddah r. h.. 


Memang benar, adanya para ulama silam yang mempertikaikan Ibn Taimiyyah di atas 
salah faham mereka. Namun bagi sesiapa yang mempelajari ilmu al-Jarh wa al-Ta’dil 
(mempertikai atau mengangkat kedudukan seseorang rawi) perkara seperti ini adalah 
fonomena biasa. Al-Imam al-Bukhari r.a. sendiri pada hayatnya dipertikaikan akidahnya 
oleh gurunya sendiri, iaitu Muhammad bin Yahya al-Zihli yang merupakan juga tokoh 
hadith dan ulama Naisabur sehingga al-Imam al-Bukhari terpaksa meninggalkan negeri 
Naisabur. Al-Imam al-Bukhari dituduh bahawa beliau menyatakan al-Quran makhluk 
Kita yakin bahawa tuduhan yang dikenakan kepada al-Imam al-Bukhari tidak benar dan 
itu hanyalah salah faham. Kisah ini disebut dengan banyak dalam kitab-kitab ilmu hadith. 
Untuk kemudahan, pembaca boleh merujuk kitab al-Ta’rif bi Kutub al-Sittah, oleh 
Muhammad bin Muhammad Abu Syahbah. 


Al-Imam al-Bukhari pula dalam hayatnya mempertikaikan kedudukan Abu Hanifah r.a., 
imam mazhab Hanafi. Al-Imam Al-Nasai juga menghukum Abu Hanifah sebagai dhaif. 
Tokoh ilmu rawi iaitu al-Yahya bin Ma'in pula mempertikaikan keperibadian al-Imam al- 
Syafi'i. Ini semua berlaku kerana salah faham dan maklumat yang tidak tepat. Adapun 
kita ini, yakin kepada kethiqahan (dipercayai) semua imam-imam tersebut. Kita tidak 
dapat menerima semua pertikaian itu, kerana ini akan meyebabkan ramainya para imam 
tertolak. Kalau kita hanya melihat kepada satu pandangan sahaja tanpa kajian, sekalipun 
pandangan itu datang dari tokoh yang besar seperti al-Bukhari dan Yahya bin Ma'in, 


tentu kita akan tersilap hukuman terhadap para imam yang lain. Para ulama hadith telah 
membincangkan persoalan seperti ini pada berbagai tempat di dalam kitab mereka. 
Antaranya, apa yang dibahaskan oleh al-Imam Anwar Shah al-Kasymiri dalam kitabnya 
Faidh al-Bari 'ala Sahih al-Bukhari dalam jilid pertama di dalam bab Al-'Ilm qabl al- 
Qaul wa al-'Amal (cetakan Deoband, India). Al-Imam al-Subki menyebut dalam Tabaqat 
al-Syafi'iyyah: “tiada seorang imam pun melainkan ada yang mencercanya”. Dengan itu 
maka para ulama hadith mensyaratkan tajrih (mempertikaikan rawi) mestilah mufassar 
iaitu dinyata bukti kesalahan yang diterima. 


Hal yang sama telah menimpa Ibn Taimiyyah perkara ini bertambah buruk apabila 
musuh-musuhnya dari kalangan Syi'ah dan golongan tarikat sufi yang melampau 
menabur fitnah yang begitu dahsyat. Dengan harapan, jatuhnya Ibn Taimiyyah, dapatlah 
bermaharajanya kesesatan. Maulana Abu al-Hasan 'Ali al-Nadwi, dalam bukunya tadi 
telah menceritakan bagaimana golongan yang sesat berusaha menyebabkan Ibn 
Taimiyyah dipenjarakan. Apabila beliau dipenjarakan, maka mereka kembali berani 
untuk menyebarkan kesasatan mereka. Maka, para ulama pada zaman itu mula sedar 
betapa besar dan pentingnya peranan Ibn Taimiyyah. Mereka mula menulis surat, merayu 
dan membelanya di hadapan pemerintah, sehingga al-Nadwi menyebut: “Ahli bid'ah dan 
hawa nafsu yang dahulu cuba untuk menonjolkan diri sebagai bermazhab ahli sunnah, 
untuk menipu para pemerintah dan hakim (agar menangkap Ibn Taimiyah). Sebaik sahaja 
berjaya penipuan mereka, maka nampaklah kejahatan mereka pada orang ramai dan 
mulalah mereka menonjol dan tidak bersembunyi lagi”, (m.s. 93-94). Nampaknya sejarah 
tersebut, cuba untuk ditimbulkan semula oleh golongan yang bertopengkan ahli sunnah 
pada kebelakangan ini. 


Jika kita perhatikan tokoh-tokoh umat pada zaman lalu dan kini, mereka banyak 
mengambil manfaat daripada khazanah Ibn Taimiyyah. Lihat al-Nadwi yang saya 
sebutkan di atas. Demikian juga al-Syeikh Yusuf al-Qaradawi pernah menyebut dalam 
bukunya Kaifa Nata'amul ma'a al-Sunnah: “Al-Imam Ibn Taimiyyah ialah daripada 
kalngan ulama umat yang aku sayangi, bahkan barangkali dialah yang paling hatiku 
sayangi di kalangan mereka dan paling dekat kepada pemikiranku” (m.s. 170, cetakan: 
Dar al-Wafa, Mesir) 


Sebenarnya, golongan yang ingin supaya orang ramai menghukum Ibn Taimiyah sesat, 
kufur dan seumpamanya itu sedar, bahawa jika langkah ini berjaya maka sebahagian 
besar tokoh-tokoh umat dapat dileburkan, dan khazanah umat dapat dihancurkan. Antara 
murid terbesar Ibn Taimiyyah ialah al-Imam Ibn Kathir, yang terkenal dengan Tafsir al- 
Quran al-'Azim atau dikenali dengan Tafsir Ibn Kathir. Bacalah buku al-Tafsir wa al- 
Mufassirun, karangan al-Syeikh Husain al-Zahabi, dalamnya diceritakan bagimana Ibn 
Kathir begitu mencintai gurunya, Syeikh al-Islam Ibn Taimiyyah dan banyak berpegang 
dengan fatwanya. Kemunculan al- Imam Ibn Kathir, al-Imam al-Zahabi, al-Imam Ibn al- 
Qayyim dan lain-lain adalah antara sumbangan besar Ibn Taimiyyah dalam bidang 
kesarjanaan Islam. Musuh-musuh ahli sunnah mengetahui hal ini, mereka berusaha 


merobohkan khazanah ini. 


Para pembaca sesebuah buku atau tulisan hendaklah mengambil sikap berhati-hati, apatah 
lagi jika dia bukan seorang pengkaji yang dapat menyemak apa yang ditulis. 
Berpeganglah kepada ajaran Allah dalam surah al-Hujurat ayat 6: “Wahai orang-orang 
yang beriman, apabila datang seseorang fasik membawa berita, maka selidikilah, agar 
kamu tidak menimpakan (hukuman) kepada sesuatu kaum dengan secara jahil, lalu kamu 
akan menyesal”. Saya tertarik dengan apa yang dipetik oleh al-Imam Ibn al-Salah ( 
meninggal 643H) dalam kitabnya 'Ulum al-Hadith: 

“Entah berapa ramai di kalangan ulama yang telah melangkah kaki mereka di dalam 
syurga sejak seratus atau dua ratus tahun yang lalu, sedangkan kamu menyebut dan 
mengumpat mereka” ( m.s. 390, cetakan: Dar al-Fikr, Beirut) 

Syeikh al-Islam Ibn Taimiyyah r.h telah pun pergi menemui Allah sejak tujuh ratus tahun 
lalu. Hidupnya dahulu dibaluti dengan perjuangan yang penuh ikhlas. Para ulama hadith 
dan mereka yang mengenalinya memuji dan menghormatinya, seperti yang telah saya 
nyatakan dalam tulisan ini, bahkan lebih dari itu. Sesiapa yang menghina dan mencerca 
Ibn Taimiyyah di zaman ini, akan berdiri bertanggungjawab di hadapan mahkamah Allah 
Yang Maha Adil di akhirat. Mereka mesti bertanggungjawab di atas segala perkataaan 
yang dilempar kepada tokoh ulama yang mulia itu, yang menyampaikan ilmu, menulis, 
berjihad dengan pedang menentang tentera kuffar Monggol dan berbagai jasanya yang 
tidak mampu disukat. Semoga Allah memelihara kita semua dari kegelinciran dan 
disesatkan oleh golongan yang jahat. 


